Document ID: 32009R0823

ΚΑΝΟΝΙΣΜΌΣ (ΕΚ) αριθ. 823/2009 ΤΗΣ ΕΠΙΤΡΟΠΉΣ
της 9ης Σεπτεμβρίου 2009
για την τροποποίηση του κανονισμού (ΕΚ) αριθ. 690/2008 για την αναγνώριση προστατευόμενων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 2 παράγραφος 1 στοιχείο η),
Εκτιμώντας τα ακόλουθα:
(1)
Με τον κανονισμό (ΕΚ) αριθ. 690/2008/ΕΚ της Επιτροπής (2), ορισμένα κράτη μέλη ή ορισμένες περιοχές κρατών μελών αναγνωρίστηκαν ως προστατευόμενες ζώνες σε σχέση με ορισμένους επιβλαβείς οργανισμούς. Σε μερικές περιπτώσεις, η αναγνώριση χορηγήθηκε για μικρό χρονικό διάστημα, ώστε να μπορέσει το ενδιαφερόμενο κράτος μέλος να αποδείξει ότι ο συγκεκριμένος επιβλαβής οργανισμός δεν υπάρχει στο κράτος μέλος ή την περιοχή ή να ολοκληρώσει τις προσπάθειες του για την εκρίζωση του συγκεκριμένου οργανισμού.
(2)
Ολόκληρη η επικράτεια της Ελλάδας αναγνωρίστηκε ως προστατευόμενη ζώνη ως προς τα Dendroctonus micans Kugelan, Gilpinia hercyniae (Hartig), Gonipterus scutellatus Gyll., Ips amitinus Eichhof, Ips cembrae Heer και Ips duplicatus Sahlberg σύμφωνα με το άρθρο 2 παράγραφος 1 στοιχείο η) πρώτο εδάφιο πρώτη περίπτωση της οδηγίας 2000/29/ΕΚ.
(3)
Σύμφωνα με το άρθρο 2 παράγραφος 1 στοιχείο η) τρίτο εδάφιο της οδηγίας 2000/29/ΕΚ η Ελλάδα πρέπει να πραγματοποιεί τακτικές και συστηματικές επίσημες μελέτες σχετικά με την ύπαρξη τέτοιων επιβλαβών οργανισμών και να κοινοποιεί αμέσως στην Επιτροπή εγγράφως τον εντοπισμό ενός οργανισμού τέτοιου τύπου. Σκοπός των υποχρεώσεων αυτών είναι να επιτρέψουν στην Επιτροπή να ανακαλέσει τον χαρακτηρισμό «προστατευόμενη ζώνη», εάν δεν πληρούνται πλέον οι προϋποθέσεις.
(4)
Η Ελλάδα δεν έχει κοινοποιήσει στην Επιτροπή αποτελέσματα τέτοιων μελετών για την παρουσία των εν λόγω επιβλαβών οργανισμών τα τελευταία 5 χρόνια. Μια επίσκεψη που πραγματοποίησαν εμπειρογνώμονες της Επιτροπής από τις 26 Ιανουαρίου 2009 έως τις 6 Φεβρουαρίου 2009 επιβεβαίωσε ότι η Ελλάδα δεν έχει πραγματοποιήσει μέχρι σήμερα τακτικές και συστηματικές μελέτες για τους εν λόγω επιβλαβείς οργανισμούς. Ωστόσο, τον Μάρτιο του 2009 η Ελλάδα διαβίβασε στην Επιτροπή στοιχεία σύμφωνα με τα οποία έχουν ληφθεί τα αναγκαία νομοθετικά, οικονομικά και οργανωτικά μέτρα για τη διεξαγωγή τακτικών και συστηματικών επίσημων μελετών για τους εν λόγω επιβλαβείς οργανισμούς για την περίοδο αναφοράς 2009 και μετά.
(5)
Κατά συνέπεια, έως ότου η Ελλάδα πραγματοποιήσει τη μελέτη που προβλέπεται στο άρθρο 2 παράγραφος 1 στοιχείο η) τρίτο εδάφιο της οδηγίας 2000/29/ΕΚ και αναφέρει τα αποτελέσματά της στην Επιτροπή σύμφωνα με το πέμπτο εδάφιο της εν λόγω διάταξης, δεν είναι δυνατόν να αποδειχθεί ότι εξακολουθούν να μην υπάρχουν οι εν λόγω επιβλαβείς οργανισμοί στην Ελλάδα. Για να δοθεί στην Ελλάδα ο αναγκαίος χρόνος για την πραγματοποίηση της μελέτης και την κοινοποίηση των αποτελεσμάτων στην Επιτροπή, η Ελλάδα πρέπει να συνεχίσει να αναγνωρίζεται ως προστατευόμενη ζώνη όσον αφορά τους συγκεκριμένους επιβλαβείς οργανισμούς έως την 31η Μαρτίου 2010.
(6)
Στην Ελλάδα, η Κρήτη και η Λέσβος αναγνωρίστηκαν ως προστατευόμενες ζώνες όσον αφορά το Cryphonectria parasitica (Murrill) Barr. Η Ελλάδα υπέβαλε στοιχεία σύμφωνα με τα οποία το Cryphonectria parasitica (Murrill) Barr είναι πλέον διαδεδομένο στις περιοχές αυτές. Επομένως, η Κρήτη και η Λέσβος δεν πρέπει να αναγνωρίζονται πλέον ως προστατευόμενες ζώνες σε σχέση με τον συγκεκριμένο επιβλαβή οργανισμό.
(7)
Μερικές περιοχές ή μέρη αυτών στην Αυστρία αναγνωρίστηκαν προσωρινά ως προστατευόμενες ζώνες όσον αφορά το βακτήριο Erwinia amylovora (Burr.) Winsl. et al. έως την 31η Μαρτίου 2009. Η Αυστρία υπέβαλε στοιχεία που αποδεικνύουν ότι το βακτήριο Erwinia amylovora (Burr.) Winsl. et al. είναι τώρα διαδεδομένο στην επικράτειά της. Κατά συνέπεια, το εν λόγω χρονικό διάστημα δεν μπορεί να παραταθεί.
(8)
Η Τσεχική Δημοκρατία και ορισμένες περιοχές της Γαλλίας και της Ιταλίας αναγνωρίστηκαν προσωρινά ως προστατευόμενες ζώνες όσον αφορά τον ιό της χρυσίζουσας ερυθρίασης της αμπέλου MLO έως την 31η Μαρτίου 2009. Λαμβανομένων υπόψη των στοιχείων που ελήφθησαν από τα ανωτέρω κράτη μέλη, οι εν λόγω προστατευόμενες ζώνες πρέπει να αναγνωριστούν, κατ’ εξαίρεση, για δύο ακόμη χρόνια ώστε να δοθεί στα εν λόγω κράτη μέλη ο απαραίτητος χρόνος για να υποβάλουν πληροφορίες που να δείχνουν ότι ο εν λόγω οργανισμός δεν είναι παρών ή, όπου είναι απαραίτητο, για να ολοκληρώσουν τις προσπάθειές τους για την εκρίζωσή του.
(9)
Κατά συνέπεια, ο κανονισμός (ΕΚ) αριθ. 690/2008 πρέπει να τροποποιηθεί αναλόγως.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 690/2008 τροποποιείται ως εξής:
1)
Στα σημεία 4, 5, 7, 8, 9 και 10 του τίτλου α), μετά τη λέξη «Ελλάδα» προστίθενται οι ακόλουθες λέξεις: «(έως τις 31 Μαρτίου 2010)».
2)
Στο σημείο 2 του τίτλου β), η τρίτη περίπτωση διαγράφεται.
3)
Στο σημείο 01 του τίτλου γ), οι λέξεις «Ελλάδα (Κρήτη και Λέσβος)» διαγράφονται.
4)
Το σημείο 4 του τίτλου δ) αντικαθίσταται από το ακόλουθο κείμενο:
«4.
Ιός της χρυσίζουσας ερυθρίασης της αμπέλου MLO
Τσεχική Δημοκρατία (έως τις 31 Μαρτίου 2011), Γαλλία (περιφέρειες Αλσατία, Καμπανία-Αρδένες και Λωραίνη) (έως τις 31 Μαρτίου 2011), Ιταλία (Basilicata) έως τις 31 Μαρτίου 2011)».
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Δεκεμβρίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Σεπτεμβρίου 2009.

Labels: 16
20
0
6
18